Restauranteienaars in hul bed geskietMichelle en Alastair Mckenzie (Foto: Facebook) Die eienaars van die bekende restaurant Squires On The Dam in Hartbeespoort, Noordwes, is Dinsdag na ’n hospitaal gehaas nadat hulle in die vroeë oggendure in hul bed geskiet is. Alastair en Michelle Mckenzie (albei 62) het glo geslaap toe verdagtes toegang tot hul huis op ’n landgoed verkry en hulle albei in die gesig geskiet het. Die egpaar se kinders het die skote gehoor en op hul gewonde ouers in hul bed afgekom. Die egpaar is sedertdien geopereer en is albei in ’n stabiele toestand, het Alice Ngwenya, bestuurder by Squires On The Dam, Woensdagoggend aan Maroela Media bevestig. Lt.kol. Amanda Funani, polisiewoordvoerder, sê die verdagte of verdagtes het vermoedelik deur ’n oop skuifdeur in die slaapkamer toegang tot die huis verkry. Niemand is nog in verband met die voorval in hegtenis geneem nie. Die polisie ondersoek twee sake van poging tot moord en ŉ saak van huisroof.